Vil man en tur til Læsø resten af 2022, kommer det til at koste mere end normalt. Det blev vedtaget mandag i Læsø Kommunes økonomiudvalg.

Øgede omkostninger til brændstofforbruget på Læsøfærgen får prisen til at stige på ikke solgte billetter resten af året. Læsø Kommune kan ikke nå budgettet, hvis ikke de øger priserne på billetterne til færgen. -	Hvordan det lige kommer til at fordele sig på den enkelte kategori, kan jeg ikke svare på, men vi er nødt til at pålægge billetterne det her olietillæg på 15 procent, siger borgmester Tobias Birch Johansen (V). Afgang nedlægges Det er estimeret, at merudgiften beløber sig op til næsten 740.000 kroner. I kommunens økonomiudvalg ser det dog ud til, at man burde hæve prisen med 20 procent. -	Vi har fra økonomiudvalgets side sagt, at vi kan kun gå med til 15 procent, og så må vi finde besparelser for resten - eventuelt ved reduktion af nogle afgange, siger Tobias Birch Johansen. Det er især én rute, der er fokus på, som i fremtiden bliver nedlagt. -	Vi har de her meget sene afgange, sådan nogle natture, og dem må vi bare konstatere, at dem er der ikke afgørende brug for i forhold til afgange, så derfor er det helt sikkert, at vi lukker dem, siger borgmesteren. Han kan ikke endnu sige, om det bliver nødvendigt med flere rutenedlæggelser. Plan i den her uge Fra Læsø Kommunes side kommer priserne på billetterne ikke til at stige mere end de 15 procent, som det er blevet fastlagt mandag. -	Vi er blevet enige om, at det er det, vi gør, og så må vi tage det underskud på budgettet, hvis det stiger yderligere, siger Tobias Birch Johansen (V). Hvilke billetter, der bliver omfattet af prisstigninger, er endnu uvist, men der kommer snart besked. -	Vi skal i gang hurtigst muligt, så vi kan nå at tjene pengene, så det bliver i løbet af ugen, det er jeg sikker på, siger borgmesteren.